የግድቡ 6ኛ ዓመት በተለያዩ ዝግጅቶች እየተከበረ ነው
የህዳሴው ግድብ ግንባታ የመሰረት ድንጋይ የተቀመጠበት 6ኛ ዓመት በዓል በተለያዩ ደማቅ ዝግጅቶች እየተከበረ መሆኑን የታላቁ ሕዳሴ ግድብ ግንባታ ሕዝባዊ ተሳትፎ አስተባባሪ ብሔራዊ ምክር ቤት ጽሕፈት ቤት አስታወቀ፡፡ለበዓሉ ከተዘጋጁት ፕሮግራሞች መካከል በባህርዳር ከተማ ዛሬ የሚካሄደው “የአባይ ዘመን አገር አቀፍ ታላቅ ሙዚቃዊ ድራማ ትርኢት” ዛሬ ይካሄዳል፡፡ በተጨማሪም ከመጋቢት 20-23፣2009ዓ.ም. በብሔራዊ ሙዚየም የስዕልና ፎቶ ግራፍ አውደ ርዕይ እና መጋቢት 15 የሚደረገው “የሊቀ ናይል” የጥያቄና መልስ ውድድር ከዝግጅቶቹ መካከል ይጠቀሳሉ፡፡ዝግጅቶቹ ተጨማሪ የገቢ ማሰባሰቢያ ዕድሎችን ከመፍጠር ባሻገር ብሔራዊ መግባባትን ይበልጥ ለማጎልበት ከፍተኛ አስተዋጽኦ እደሚኖራቸው ከጽሕፈት ቤቱ የተገኘው መረጃ ያመለክታል፡፡ለአራተኛ ጊዜ የሚካሄደው የህዳሴው ግድብ ዋንጫ የእግርኳስ ጨዋታ በኢትዮጵያ ቡናና አዳማ ከነማ መካከል ነገ 11:00 በሚደረገው ጨዋታ ፍፃሜውን ያገኛል፡፡ፋሲል ከተማ ከአዳማ ከተማ 2 ለ 1 እንዲሁም ኢትዮጵያ ቡና ከአርባ ምንጭ ከነማ 3 ለ 0 በመርታት ነው ለለፍጻሜ ያለፉት፡፡ተሸናፊዎቹ ፋሲል ከነማ እና አርባ ምንጭ ከነማ ደግሞ በተመሳሳይ ቀን ነገ በ9:00 ለደረጃ ይጫወታሉ፡፡የውድድሩ አሸናፊ የህዳሴ ግድብ ዋንጫና የወርቅ ሜዳሊያን ሲሸለም ሁለተኛ እና ሶስተኛ የወጡትም የብር እና የነሃስ ሜዳሊያ እንደሚሸለሙ ተገልጿል፡፡ነገ በአዲስ አበባ ስታዲየም ከሚደረጉት ዝግጅቶች መካከል የባንክና የኢንሹራንስ ተቋማት በሴቶችና በወንዶች የገመድ ጉተታና የ20 ደቂቃ የእግር ኳስ አዝናኝ ውድድር ያካሄዳሉ፡፡በዓሉ መጋቢት 24 በቤንሻንጉል ጉመዝ  ክልል ጉባ ወረዳ በሚከናወን የማጠቃለያ ፕሮግራም ፍፃሜውን ያገኛል፡፡የድል ችቧችንን አቀጣጥለናል፣ ቃላችንንም ጠብቀናል!ግድባችንን በቁርጠኝነት አጋምሰናል ለፍጻሜውም ተነስተናል!የህዳሴው ዘመን ችቦውን አቀጣጥለናል ወደ ድል ተራራ እየገሰገስን ነው!የታላቁ ህዳሴ ግድባችን የቁርጠኝነት ሃውልት ነው!በታላቁ ህዳሴ ግድባችን ያሳየነው ህብረት የህዳሴያችን መሰረት ነው!ያገባደድነው ግድባችን ለጀመርነው ህዳሴያችን ፋና ነው! የሚሉት የበዓሉ ጉልህ መልዕክቶች ናቸው፡፡የታላቁ የኢትዮጵያ ሕዳሴ ግድብ የመሠረት ድንጋይ የተቀመጠበት 6ኛ ዓመት በመጪው መጋቢት 24፣ 2009 ዓ.ም. “ታላቁ ሕዳሴ ግድባችን የሀገራችን ሕብር ዜማ የሕዳሴያችን ማማ” በሚል መሪ ቃል እንደሚከበር ዋልታ ኢንፎርሜሽን ማዕከል ዘግቧል፡፡